Dôvodová správa

Všeobecná časť

Novela zákona č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov sa predkladá s cieľom upraviť systém posudzovania žiadostí o poskytnutie finančných prostriedkov na riešenie projektov výskumu a vývoja, o ktoré sa žiadatelia uchádzajú na základe verejných výziev.

Táto právna úprava sa vzťahuje napr. na posudzovanie žiadostí podaných na základe verejných výziev Agentúry na podporu výskumu a vývoja (APVV), ktorá je hlavnou grantovou agentúrou pre výskum a vývoj v Slovenskej republike.

Podľa ustanovení súčasného znenia zákona č. 172/2005 Z. z. (§ 19 zákona) sú v prvej fáze hodnotenia podaných žiadostí, ktorá sa zameriava na splnenie všetkých technických a formálnych náležitostí žiadostí, pravidlá nastavené tak, že poskytovateľ automaticky vyradí všetky žiadosti, ktoré nesplnia tieto technické podmienky.

Táto úprava sa v praxi javí ako príliš prísna. Tým, že sa žiadateľovi neumožňuje opraviť prípadné technické nedostatky žiadosti hrozí, že v rámci verejných výziev dôjde k zbytočnému vyraďovaniu projektov, ktoré ponúkajú kvalitné výskumné a vývojové riešenia, ale podľa platnej legislatívy musia byť poskytovateľom z hodnotenia automaticky vyradené. 

V rámci predkladanej novely sa preto navrhuje upraviť príslušné ustanovenia zákona č. 172/2005 Z. z. tak, že sa v rámci posudzovania splnenia technických podmienok zavedie štandardná 14-dňová lehota, v rámci ktorej sa umožní žiadateľovi odstrániť prípadné technické nedostatky žiadosti.  

Dôvodová správa

Osobitná časť

K čl. I.
Obsahom je zmena a doplnenie § 19 zákona č.172/2005 Z. z., ktorý upravuje postup pri posudzovaní žiadostí o poskytnutie finančných prostriedkov na riešenie projektu výskumu a vývoja. 

Z ustanovenia sa vypúšťa časť odseku 1, na základe ktorej poskytovateľ v prípade nesplnenia technických podmienok automaticky vyradí žiadosť z posudzovania a odsek 1 sa dopĺňa tak, že poskytovateľovi finančných prostriedkov sa ukladá v prípade nesplnenia technických podmienok osloviť žiadateľa a vyzvať ho v stanovenej 14-dňovej lehote na ich odstránenie.

K vyradeniu žiadosti dôjde až v prípade neodstránenia nedostatkov zo strany žiadateľa.

K čl. II.
Účinnosť zákona sa navrhuje od 1. augusta 2014 vzhľadom na dĺžku trvania legislatívneho procesu. 

V Bratislave dňa 24. apríla 2014